Турнефэ

Турнефэ () — атол на захадзе Карыбскага мора каля ўзбярэжжа Беліза. Агульная плошча — 1317 км². Плошча сушы — 116 км². 

 Геаграфія 
Атол Турнефэ месціцца за 31 км на ўсход ад горада Беліз. Цягнецца з поўначы на поўдзень на 54,4 км, з захаду на ўсход — на 17,8 км. Дзякуючы сваім памерам лічыцца найбуйнейшым сапраўдным атолам у заходнім паўшар'і. Значную частку паверхні ўтварае лагуна, якую атачае каралавы рыф. Суша склалаецца са 150 невялікіх нізкіх астравоў кі. Найвышэйшы пункт — 1,5 м.

Клімат трапічны марскі. У маі сярэдняя дзённая тэмпература вагаецца ад 24°C да 30°C, у снежні — ад 21°C да 26°C. Найбольш вільготны месяц — ліпень, калі колькасць ападкаў дасягае 150 мм. Найбольш засушлівы — красавік з колькасцю ападкаў 20 мм. Турнефэ знаходзіцца ў зоне дзеяння частых ураганаў.

 Прырода 
Атол Турнефэ адрозніваецца значнай біяразнастайнасцю. Суша пакрыта манграмі і хмызнякамі. Лагуна — месца, багатае водарасцямі. Лагуна і каралавы рыф прыцягваюць болей за 500 відаў рыб, шматлікіх членістаногіх і малюскаў. Атол насяляюць кайманы, дэльфіны, марскія чарапахі і марскія птушкі.

 Эканоміка 
На атоле Турнефэ дазволены турыстычная дзейнасць, якая вядзецца з 1985 г., і некамерцыйнае рыбалоўства.

 Ахова 
22 лістапада 2012 г. Турнефэ быў абвешчаны марскім запаведнікам.  

 Спасылкі 

 Turneffe Atoll Marine Reserve
 Turneffe Atoll Trust
 Sedimentary History of Mangrove Cays in Turneffe Islands, Belize: Evidence for Sudden Environmental Reversals 
 The Economic Value of Turneffe Atoll 

Катэгорыя:Атолы
Катэгорыя:Астравы Беліза
Катэгорыя:Астравы Карыбскага мора
Катэгорыя:Ахоўныя прыродныя тэрыторыі Беліза